b'\n_START_ARTICLE_\nCampobasso (pokrajina)\n_START_SECTION_\nNaravne zanimivosti\n_START_PARAGRAPH_\nV ob\xc4\x8dini Bojano se nahaja najstarej\xc5\xa1i kostanj na polotoku, ki je bil baje posajen v \xc4\x8dasu barbarskih vdorov v \xc4\x8detrtem stoletju. Starej\xc5\xa1a od njega sta v Italiji samo dva tiso\xc4\x8dletna kostanja na Siciliji.\n_START_SECTION_\nZgodovinske zanimivosti\n_START_PARAGRAPH_\nLeta 662 je bolgarski knez Alcek, ki so ga bili v Panoniji premagali Avari, moral zapustiti tudi Bavarsko, kamor se je bil zatekel. Zato je iskal zato\xc4\x8di\xc5\xa1\xc4\x8de pri Ravenskem eksarhatu na Apeninskem polotoku. Ponujal je voja\xc5\xa1ke usluge v zameno za nekaj ozemlja. Langobardski kralj Grimoald I. ni potreboval voja\xc5\xa1ke pomo\xc4\x8di in je Bolgare poslal na jug, v Benevento k svojemu sinu Romoaldu, ki jim je dodelil ob\xc5\xa1irna neobljudena ozemlja v dana\xc5\xa1nji pokrajini Campobasso. Toda Alceku ni bil priznan naslov kneza, kar pomeni, da ni bil lastnik zemlje, pa\xc4\x8d pa le upravitelj ("gastald") v sklopu langobardske administracije. Kljub temu se je ube\xc5\xbeno ljudstvo, \xc5\xbee mo\xc4\x8dno zdesetkano (baje vsega 300 oseb), zadovoljilo in se udoma\xc4\x8dilo v pokrajini. Leta 787 je zgodovinar Paolo Diacono zapisal, da ti Bolgari "\xc5\xa1e niso pozabili svojega jezika, \xc4\x8deprav nekateri \xc5\xbee govorijo latinsko". Ker je bil Alcek upravitelj kraja Bojano, takrat najve\xc4\x8djega mesta na tem podro\xc4\x8dju, se domneva, da so prav njegovi potomci predhodniki dinastije Molisio (izg. Molizjo), ki je tod gospodovala vse do leta 1168 in ki je verjetno dala ime dana\xc5\xa1nji pokrajini in de\xc5\xbeeli.'